**HRVATSKA KOMORA SOCIJALNIH PEDAGOGA**

Na temelju članka 25. Zakona o socijalnopedagoškoj djelatnosti (Narodne novine, br. 98/19) i članka 25. stavak 5. Statuta Hrvatske komore socijalnih pedagoga Sud časti donosi na sjednici održanoj 16. veljače 2021. godine

 Prijedlog

**POSLOVNIKA O RADU SUDA ČASTI**

**I. OPĆE ODREDBE**

**Članak 1.**

Ovim Poslovnikom o radu Suda časti Komore (u daljnjem tekstu: Poslovnik) utvrđuju se prava i dužnosti njegovih članova, način i djelokrug rada Suda, uvjeti odgovornosti i disciplinske mjere te postupak pred Sudom časti Hrvatske komore socijalnih pedagoga (u daljnjem teksta: Komora).

**Članak 2.**

 (1) Sud časti je neovisno tijelo Komore koje odlučuje o disciplinskoj odgovornosti članova Komore.

(2) Sud časti ima pet članova: predsjednika, zamjenika predsjednika i tri člana koji se biraju na vrijeme od četiri godine i mogu biti ponovo izabrani

(3) Članove Suda časti bira Skupština Komore na neposrednim izborima. Glasovanje se provodi neposredno ili elektroničkim putem.

**Članak 3.**

Predsjednik saziva Sud časti svaki puta kad se za to ukaže potreba. Inače se Sud časti sastaje jednom godišnje prije godišnje Skupštine komore na kojoj daje izvješće o svom radu.

Sud časti sastaje se uživo ili na daljinu informacijsko-komunikacijskim kanalima.

O radu sjednice vodi se zapisnik.

**II. DJELOKRUG RADA SUDA ČASTI**

**Članak 4.**

Sud časti Komore obavlja slijedeće poslove:

* izrađuje prijedlog Poslovnika o radu suda časti,
* izriče kazne za lakše i teže povrede radne dužnosti,
* provodi disciplinski postupak te utvrđuje disciplinsku odgovornost,
* surađuje s drugim tijelima Komore
* obavlja i druge poslove određene Statutom ili općim aktima Komore, odnosno koje im povjeri predsjednik Komore

**III. PRAVA I DUŽNOSTI ČLANOVA**

**Članak 5.**

 Član ima prava i dužnosti:

1. Sudjelovati u radu i odlučivanju Suda časti.
2. Podnositi prijedloge i postavljati pitanja.
3. Sudjelovati u izradi radnih materijala Suda časti.

**Članak 6.**

Član je dužan čuvati kao službenu tajnu podatke koje sazna u obavljanju svoje dužnosti i zato je odgovoran. Materijali sa sjednice smatraju se internim materijalima i ne mogu se širiti u javnost.

**IV. DISCIPLINSKI POSTUPAK**

**Povrede dužnosti i disciplinske mjere**

**Članak 7.**

 (1) Lakše povrede dužnosti socijalnog pedagoga jesu:

– narušavanje ugleda socijalnog pedagoga i etičkog kodeksa socijalnopedagoške djelatnosti koje je lakšeg značenja

– povreda dužnosti socijalnog pedagoga ponašanjem prema korisniku socijalnopedagoških usluga, drugom socijalnom pedagogu, trećim osobama ili društvenoj zajednici

– onemogućavanje ili ometanje provođenja stručnog nadzora

– neispunjavanje obveza iz članstva prema Komori

– neredovito i nepravilno vođenje socijalnopedagoške dokumentacije.

(2) Teške povrede dužnosti socijalnog pedagoga jesu:

– povreda obveze čuvanja profesionalne tajne

– teška povreda etičkog kodeksa socijalnopedagoške djelatnosti kojom se osobito narušava ugled socijalnopedagoške djelatnosti, a koja ima teže značenje s obzirom na važnost i prirodu povrijeđene društvene vrijednosti, visinu materijalne štete ili druge posljedice te s obzirom na okolnosti pod kojima je radnja izvršena ili propuštena

– nestručno obavljanje socijalnopedagoške djelatnosti

– povreda obveze osiguranja od odgovornosti

– počinjenje kaznenog djela za koje je izrečena pravomoćna kazna zatvora

– tri puta izrečena mjera za lakše povrede dužnosti socijalnog pedagoga.

**Članak 8.**

(1) Članu Komore za lakše povrede dužnosti socijalnog pedagoga može se izreći ukor ili novčana kazna.

(2) Članu Komore za teške povrede dužnosti socijalnog pedagoga mogu se izreći ove mjere:

– ukor

– javni ukor

– novčana kazna

– mjera privremene zabrane obavljanja socijalnopedagoške djelatnosti od mjesec dana do godinu dana

– prestanak prava na obavljanje socijalnopedagoške djelatnosti

**Pokretanje disciplinskog postupka**

**Članak 9.**

 (1) Prijavu za pokretanje disciplinskog postupka može podnijeti svaka zainteresirana osoba ili za to ovlašteno tijelo Komore

(2) Prijava za pokretanje postupka podnosi se Komori, a predsjednik Komore obvezan je prijavu proslijediti Sudu časti u roku od osam dana od dana primitka prijave.

(3) Prijava za pokretanje postupka mora biti u pisanom obliku.

**Članak 10.**

Po primitku prijave Sud časti provjerava ispunjenost pretpostavki za vođenje postupka. Ukoliko utvrdi da je prijava za pokretanje postupka nerazumljiva ili ne sadrži sve što je potrebno da bi se na temelju nje moglo postupati, pisanim putem zatražit će podnositelja prijave da ispravi odnosno dopuni prijavu u roku od petnaest dana.

Ako podnositelj prijave u danom roku ne ispravi ili nadopuni prijavu, smatrat će se da je odustao od prijave te Sud časti donosi pisanu odluku o odbacivanju prijave.

Sud časti može zatražiti stručno mišljenje od Etičkog odbora Komore.

Sud časti može zatražiti prethodno očitovanje te potrebnu dokumentaciju od člana Komore protiv kojeg je podnesena prijava za pokretanje postupka, osoba i ustanova za koje se pretpostavlja da imaju saznanja o relevantnim činjenicama vezanim za predmet prijave.

Prijavljenom članu Komore uz poziv za očitovanje dostavit će se i prijepis prijave za pokretanje disciplinskog postupka kao i dokumentacija koju je prijavitelj priložio uz prijavu.

**Članak 11.**

Rok za prethodno očitovanje iz članka 10. ovog Poslovnika je 15 dana od dana primitka prijave za očitovanje. Ukoliko Sud časti ne zaprimi očitovanja, može donijeti odluku na temelju stanja spisa.

**Članak 12.**

Sud časti na temelju svih prethodnih radnji donosi odluku:

1. da se prijavljeni član nije ogriješio o Statut Komore ili Etički kodeks socijalnopedagoške djelatnosti i da se zahtjev odbija.
2. o pokretanju disciplinskog postupka, ukoliko ocijeni da postoje razlozi za pokretanje disciplinskog postupka.

 **Članak 13.**

Ukoliko je protiv istog člana Komore podneseno više prijava za provođenje postupka, Sud časti može odlučiti da se o svim zahtjevima odlučuje u istom postupku.

**Članak 14.**

Odluka o pokretanju disciplinskog postupka sadrži:

1. ime i prezime socijalnog pedagoga protiv kojeg je podnesen zahtjev s osobnim podacima,

 2. opis disciplinske povrede, vrijeme i mjesto počinjena disciplinske povrede, te ostale okolnosti potrebne da se disciplinska povreda što točnije odredi

**Članak 15.**

Odluka o pokretanju disciplinskog postupka dostavlja se socijalnom pedagogu protiv kojeg se Odluka podnosi.

Protiv Odluke o pokretanju disciplinskog postupka ne može se izjaviti žalba.

**Članak 16.**

Socijalnom pedagogu protiv kojeg je pokrenut disciplinski postupak mora se omogućiti da se očituje o svim činjenicama i dokazima koji ga terete i da iznese sve činjenice i dokaze koji mu idu u korist.

**Disciplinska rasprava**

**Članak 17.**

Predsjednik Suda časti Odlukom određuje dan, sat i mjesto disciplinske rasprave.

Predsjednik Suda časti odredit će disciplinsku raspravu najkasnije u roku od 30 ili 45 dana od dana donošenja Odluke o pokretanju disciplinskog postupka.

**Članak 18.**

Disciplinska rasprava održava se u pravilu u sjedištu Komore. Iznimno, iz opravdanih razloga, o kojima odlučuje Sud časti, rasprava se može održati i na daljinu informacijsko-komunikacijskim kanalima.

**Članak 19.**

Sud časti će na disciplinsku raspravu pozvati socijalnog pedagoga protiv kojeg je pokrenut disciplinski postupak.

Poziv se mora dostaviti tako da između dostave poziva i dana disciplinske rasprave ostane dovoljno vremena za pripremu obrane, a najmanje 15 dana.

**Članak 20.**

Ako je socijalni pedagog protiv kojeg je pokrenut disciplinski postupak uredno pozvan, a ne dođe na disciplinsku raspravu niti svoj izostanak opravda Sud časti će raspravu održati u njegovoj odsutnosti.

U slučaju opravdanog izostanka, Sud će raspravu odgoditi za najmanje petnaest dana.

**Članak 21.**

Rasprava Suda časti nije otvorena za javnost i o radu se vodi zapisnik.

**Članak 22.**

Predsjednik Suda časti otvara zasjedanje i objavljuje predmet disciplinske rasprave te upravlja disciplinskom raspravom.

 **Članak 23.**

Nakon završene disciplinske rasprave, predsjednik daje na glasovanje predloženo rješenje. Odluka se donosi većinom glasova i njome se utvrđuje:

1.da se član Komore ogriješio o Statut Komore ili Etički kodeks socijalnopedagoške djelatnosti i izriče kaznu u skladu sa čl.8. ovog Poslovnika i čl 35. Statuta Komore.

2. da nema dokaza za počinjeni prijestup pa se postupak obustavlja

**Članak 24.**

Odluku sa obrazloženjem Sud časti dostavlja u pisanom obliku strankama i predsjedniku Komore, a ako je izrečena najstroža mjera Odluka se može, uz pristanak Upravnog odbora Komore, oglasiti u javnim glasilima.

**Članak 25.**

Protiv odluke disciplinskog tijela žalba nije dopuštena, ali može se pokrenuti upravni spor pred nadležnim upravnim sudom.

**Članak 26.**

 (1) Visina i namjena novčanih kazni navedenih u članku 8. ovog Poslovnika utvrđuju se statutom Komore.

(2) Izrečena novčana kazna plaća se Komori.

(3) Pravomoćna odluka disciplinskog tijela Komore kojom su izrečene novčane kazne ovršna je isprava.

**Članak 27.**

(1) Postupak za teške povrede zastarijeva nakon dvije godine, a za lakše povrede godinu dana od dana izvršene povrede.

(2) Istekom roka od dvije godine nakon pravomoćnosti odluke o izrečenoj kazni za lakše povrede dužnosti socijalnog pedagoga izrečena kazna se briše, pod uvjetom da socijalni pedagog nije počinio novu povredu dužnosti socijalnog pedagoga od pravomoćnosti izrečene kazne.

(3) Istekom roka od četiri godine nakon pravomoćnosti izrečene kazne za tešku povredu dužnosti socijalnog pedagoga izrečena kazna se briše, pod uvjetom da socijalni pedagog nije počinio novu povredu dužnosti socijalnog pedagoga od pravomoćnosti izrečene kazne.

**V. IZUZEĆE**

**Članak 28.**

 Svaki član (predsjednik, zamjenik predsjednika i članovi) Suda časti će biti izuzet od obavljanja sudske dužnosti:

* ako je sam oštećena strana u predmetu koji se rješava,
* ako je sa sudionicima u postupku u braku ili izvanbračnoj zajednici ili u krvnom srodstvu,
* ako je sam optužen u tom predmetu,
* ako u postupku sudjeluje kao svjedok,
* ako je zaposlen u organizacijskoj jedinici kao i član Komore protiv kojeg se vodi postupak,
* ako postoje druge okolnosti koje dovode u sumnju njegovu nepristranost i neutralnost.

**Članak 29.**

Članovi i zamjenik predsjednika Suda časti čim saznaju da postoji koji razlog za izuzeće iz članka 28. Poslovnika, dužni su prekinuti svaki rad na tom predmetu i o tome izvijestiti predsjednika Suda časti, koji će mu odrediti zamjenu

Ako se traži izuzeće predsjednika Suda časti, odluku o izuzeću donosi Upravni odbor Komore.

**Članak 30.**

(1) Članovi Suda časti može biti izuzet od obavljanja sudske dužnosti ako se izvan slučajeva navedenih u članku 28. Poslovnika, navedu i dokažu okolnosti koje izazivaju sumnju u njegovu nepristranost.

(2) Ako član Suda časti Komore smatra da postoje druge okolnosti koje opravdavaju njegovo izuzeće obavijestit će o tome predsjednika Suda.

 (3) Odredbe stavka 1.i 2. ovog članka, na odgovarajući se način primjenjuju i na predsjednika i zamjenika predsjednika Suda časti .

 **VI. ZAVRŠNE ODREDBE**

**Članak 31.**

Ovaj Poslovnik stupa na snagu prvi dan nakon donošenja, a objavljuje se na web stranici Komore.

Predsjednica Suda časti Hrvatske komore socijalnih pedagoga

 Matea Babić